DODATAK

IZJAVA O PROŠIRENJU TRGOVINE PROIZVODIMA INFORMACIJSKE TEHNOLOGIJE

Sljedeće članice Svjetske trgovinske organizacije („WTO”), koje su dogovorile proširenje svjetske trgovine proizvodima informacijske tehnologije („stranke”).

Albanija Malezija Australija Crna Gora Kanada Novi Zeland Kina Norveška Kostarika Filipini Europska unija Singapur Gvatemala Švicarska Hong Kong, Kina Island Posebno carinsko područje Tajvana, Penghua, Kinmena i Matsua Izrael Japan Tajland Sjedinjene Američke Države Koreja

Izjavljuju sljedeće:

1.Sve stranke vezuju i ukidaju carine i ostala davanja i pristojbe bilo koje vrste, u smislu članka II. stavka 1. točke (b) Općeg sporazuma o carinama i trgovini iz 1994., kako je navedeno u nastavku, u pogledu sljedećeg:

(a)svih proizvoda razvrstanih u tarifne podbrojeve Harmoniziranog sustava („HS”) iz 2007. navedenih u Dodatku A ovoj Izjavi i

(b)svih proizvoda navedenih u Dodatku B ovoj Izjavi, neovisno o tome jesu li uvršteni u Dodatak A ili ne.

Postupno snižavanje carina

2.Osim ako se drukčije dogovore, stranke kao standardno snižavanje primjenjuju trogodišnje postupno snižavanje u obliku četiri jednaka godišnja snižavanja carina, s početkom u 2016. i završetkom u 2019., uzimajući u obzir moguću potrebu za produljenim postupnim snižavanjem u ograničenim okolnostima. Snižena bi stopa u svakoj fazi snižavanja trebala biti zaokružena na jednu decimalu. Svaka stranka uključuje obveze u pogledu postupnog snižavanja za svaki proizvod u svoj raspored koncesija uz Opći sporazum o carinama i trgovini iz 1994. („raspored koncesija”).

Provedba

3.Osim ako se stranke drugačije dogovore te podložno ispunjavanju nacionalnih postupovnih zahtjeva, sve stranke ukidaju sve carine i ostala davanja i pristojbe bilo koje vrste na proizvode navedene u dodatcima kako slijedi:

(a)carine se ukidaju u jednakim koracima; prvo takvo snižavanje stopa stupa na snagu najkasnije 1. srpnja 2016., drugo najkasnije 1. srpnja 2017., treće najkasnije 1. srpnja 2018., a carine se konačno ukidaju najkasnije 1. srpnja 2019. i

(b)ukidanje takvih ostalih davanja i pristojbi bilo koje vrste, u smislu članka II. stavka 1. točke (b) Općeg sporazuma o carinama i trgovini iz 1994. dovršava se do 1. srpnja 2016.

Ubrzana provedba

4.Stranke potiču samostalno trenutačno ukidanje carina ili ubrzanu provedbu prije datuma utvrđenih u prethodno navedenom stavku 3., primjerice za proizvode na koje se primjenjuju relativno niske carine.

Vremenski rok za utvrđivanje rasporedâ

5.Što je ranije moguće, a najkasnije 30. listopada 2015., svaka stranka dostavlja svim ostalim strankama nacrt rasporeda koji sadržava (a) detalje u pogledu carinskog postupanja predviđenog u njezinom Obvezujućem rasporedu koncesija te (b) detaljni popis predmetnih podbrojeva HS za proizvode navedene u Dodatku B koji će uključivati i uvodnu napomenu u kojoj se navodi da će se na te proizvode primjenjivati bescarinsko postupanje neovisno o njihovom razvrstavanju u HS-u. Svaki nacrt rasporeda preispituje se te ga stranke odobravaju konsenzusom uzimajući u obzir sumnje koje su stranke izrazile tijekom pregovora. Taj postupak preispitivanja trebalo bi završiti najkasnije 4. prosinca 2015.

6.Nakon dovršetka tog postupka preispitivanja za svaki takav nacrt rasporeda određene stranke, ta stranka dostavlja svoj odobreni raspored, podložno ispunjavanju nacionalnih postupovnih zahtjeva, kao izmjenu svojeg Obvezujućeg rasporeda koncesija, u skladu s Odlukom od 26. ožujka 1980. o postupcima izmjene i ispravka rasporeda tarifnih koncesija („Procedures for Modification and Rectification of Schedules of Tariff Concessions”) (BISD 27S/25).